એનઆરઆઈ લોકો ગુજરાતની સામાજિક પ્રવૃત્તિઓમાં પણ મોટું અનુદાન આપે છે. ખાસ કરીને આરોગ્ય ક્ષેત્રમાં એનઆરઆઈ સમુદાયનું મોટું રોકાણ હોય છે. આ રોકાણ પાછળ આર્થિક ઇરાદો હોતો નથી, પરંતુ આર્થિક વિકાસને તે મદદ તો કરે જ છે. ગુજરાતની હૉસ્પિટલોમાં, ખાસ કરીને સેવાકીય ભાવનાથી ચાલતી હૉસ્પિટલોમાં અને આરોગ્ય સંસ્થાઓ અને આરોગ્ય પ્રવૃત્તિઓમાં એનઆરઆઈનું જે પ્રદાન છે તેની વિગતવાર નોંધ લેવાનો પ્રયત્ન કરીએ તો એક કરતાં વધારે પુસ્તકો લખવાં પડે તેવી સ્થિતિ છે. એનઆરઆઈ લોકો પોતાના ગામને મિનરલ વોટર પીવડાવવા માટે આરઓ પ્લાન્ટ નાખે, ગામના લોકો પ્રસંગ ઊજવી શકે તે માટે કોમ્યુનિટી હોલ બાંધી આપે, શાળામાં કોમ્પ્યુટર લેબોરેટરીની ભેટ આપે, પુસ્તકાલય સ્થાપી આપે, શાળાના ઓરડા બાંધી આપે, મંદિરમાં મોટું અનુદાન આપે, ગામની બહેનો માટે ધંધા રોજગારની સગવડ કરે, ખેડૂતો અને ખેતમજૂરો માટે ખાસ યોજનાઓ કરે... આ બધી બાબતો ભલે સીધી રીતે ગુજરાતના આર્થિક વિકાસમાં મદદ ન કરતી હોય, પરંતુ ગુજરાતના આર્થિક વિકાસમાં તેનું પ્રદાન તો હોય જ છે.